Noue ontkoming toe vlieënier noodlanding doenNooddienswerkers het die klein vliegtuig onderstebo in ŉ veld aangetref. (Foto: Emer-G-Med / Facebook) ŉ Jong vlieënier het Vrydag ŉ noue ontkoming gehad toe hy ŉ noodlanding op ŉ plaas langs die R553 naby die Lanseria-lughawe moes doen. Die man is vermoedelik in sy 20’s. Russel Meiring, woordvoerder vir ER24, sê toe nooddienswerkers omstreeks 10:10 op die toneel aankom, het hulle die klein vliegtuig onderstebo in ŉ groot veld aangetref. “Die man het teen dié tyd reeds self uit sy vliegtuig geklim. Paramedici het hom ondersoek en gevind dat hy net matige beserings opgedoen het. Hy is na ŉ nabygeleë hospitaal vir verdere behandeling vervoer.” Niemand anders was tydens die voorval aan boord nie. Die presiese omstandighede wat tot die voorval gelei het, is nie in dié stadium bekend nie.